SKØRPING: Torsdag den 7. december får det himmerlandske publikum en enestående chance for at tage afsked med én af Danmarks største rocksangere, når Peter Belli giver koncert på Musikstationen i Skørping. Peter Bellis absolut sidste koncert finder sted tre uger senere i Amager Bio.
Peter Belli har igennem mere end 50 år været en væsentlig aktør på den danske populærmusikscene og han har fået lutter gode anmeldelser på afskedsturneen, som har strakt sig over det meste af 2017, med et hav af udsolgte koncerter. Han har da også et righoldigt bagkatalog at øse af med numre som Helt igennem Respektabel, Ulven Peter og Hvis jeg var Arbejdsløs samt mange flere.